Perussuomalaisten presidenttiehdokas, kansanedustaja Laura Huhtasaari myöntää saaneensa ylinopeussakot tänä syksynä.

Kansanedustaja Laura Huhtasaari (ps) kirjoittaa Facebookissa jääneensä kiinni ”reilusta ylinopeudesta.”

Huhtasaari vahvistaa asian Iltalehdelle ja toteaa, että myös sakko oli tuntuva.

Huhtasaari sanoo olleensa epätietoinen tapahtumapaikan nopeusrajoituksesta.

Laura Huhtasaari julkaisi keskiviikkonaamuna Facebook-päivityksen, jossa hän tunnustaa syyllistyneensä ”reiluun ylinopeuteen.”

- Rakkaat ystävät. Haluan tunnustaa teille jotakin. Ajoin tässä syksyllä reilusti ylinopeutta ja sain sakot. Pahoittelen asiaa. Otan tästä opikseni. Haluan, että kuulette tästä ensin minulta. Haluan lisäksi kiittää sakot kirjoittanutta partiota asiallisesta ja ystävällisestä toiminnasta tilanteessa, joka ei ole mukava, Huhtasaari kirjoittaa.

Iltalehden tavoittaman Huhtasaaren mukaan hän halusi kertoa asiasta omasta aloitteestaan käytyään läpi maksamiaan laskuja.

- Se oli aika iso sakko, todella iso, Huhtasaari kuvailee.

Hänen mukaansa puhutaan enemmän kuin sadoista euroista, eli yli 1 000 euron sakosta. Huhtasaaren mukaan myös ylinopeus oli ”merkittävä”.

- En varmaan hiffannut, mikä oli nopeusrajoitus. Tiesin ajavani ylinopeutta, mutten tiennyt, että rajoitus oli niin alhainen. Muistaakseni se oli 80 km/h rajoitus, ja luulin, että olisi ollut satanen. Ajoin sen yli, eli reilusti ylinopeutta.

”Ihan oikein minulle”

Huhtasaari sanoo olleensa tapahtuma-aikaan kiireinen.

- Oli kiire, mutta ei se ole mikään syy.

- Ihan oikein minulle, että joudun maksamaan noin ison summan.

Huhtasaaren mukaan hän ajoi ylinopeutta omalla autollaan, eikä kyydissä ollut muita ihmisiä. Hänen mukaansa tapaus sattui elokuussa Peräseinäjoella.

- Yksin ajoin, ei ollut muita kyydissä, ei lähtenyt korttia eikä puhalluksessa ollut mitään, hän listaa.

Huhtasaaren mukaan hänen ylinopeutensa ei aiheuttanut konkreettista vaaratilannetta.

- Mutta ainahan ylinopeus on liikenteen vaarantamista, hän painottaa.